Source: http://www.bihon.ro/atuul-ascendentului-moral/1388018
Timestamp: 2017-08-16 13:13:50+00:00

Document:
„Atuul ascendentului moral” - BIHON
„Atuul ascendentului moral”
la	26. februarie 2014 16:02
Orădenii speră să învingă BC Timişoara a patra oară consecutiv FOTO: ROLLANDFOTO
Baschetbaliştii de la CSM Oradea primesc joi vizita echipei BC Timişoara, de la ora 18.
CSM Oradea şi BC Timişoara s-au mai întâlnit de trei ori în actualul sezon, o dată în turul Ligii Naţionale, respectiv de două ori în Cupa României. Victoria a revenit de fiecare dată orădenilor. „Avem un ascendent moral asupra Timişoarei, prin prisma celor trei victorii din ultimele meciuri directe. Acest ascendent, precum şi sprijinul deosebit al publicului nostru, constituie atuuri importante pentru noi în partida de joi”, a declarat managerul CSM Oradea, Şerban Sere.
Oficialul orădean apreciază însă că meciul se anunţă deosebit de dificil, având un caracter decisiv pentru ambele protagoniste. „Chiar dacă am învins-o de trei ori, Timişoara este o formaţie redutabilă. Respectăm mult echipa adversă, dar ne dorim victoria. Va fi un meci foarte important în ceea ce priveşte configuraţia clasamentului, pentru ambele echipe. În cazul unei victorii, noi vom lua o opţiune importantă pentru clasarea pe unul din primele trei locuri. La rândul său, Timişoara îşi va juca una din ultimele şanse de a prinde play-off-ul”, opinează Şerban Sere.
Managerul CSM Oradea este convins că meciul cu BC Timişoara va fi la fel de palpitant ca şi ultimele partide ale echipei noastre. „Noi am dori să câştigăm detaşat meciurile şi să nu supunem spectatorii la emoţii atât de puternice. Suntem însă mulţumiţi şi cu aceste victorii pe final, mai ales că au fost unele meciuri în care echipa nu a jucat tocmai bine. Echipele puternice câştigă însă şi atunci când joacă slab. În partida de azi, dată fiind valoarea adversarei, sunt convins că şi acest meci va fi la fel de palpitant”, a afirmat oficialul orădean.
Imn nou şi aplicaţia CSM
În altă ordine idei, echipa CSM Oradea are un nou imn, care poate fi ascultat pe site-ul oficial al clubului. „Sunt sigur că publicul îl va adopta rapid şi îl va cânta la meciurile echipei”, a spus Şerban Sere. Tot pentru întărirea interacţiunii cu publicul orădean, precum şi pentru pormovarea imaginii clubului, conducerea CSM Oradea a lansat o aplicaţie pentru telefoane mobile inteligente şi tablete. Aplicaţia CSM Oradea este gratuită şi poate fi descărcată de pe site-ul oficial al clubului de către posesorii de telefoane care folosesc sistemul iOS Apple. De săptămâna viitoare, va putea fi utilizată şi cu sistemul Android.
Partida CSM Oradea – BC Timişoara are loc joi, la Arena „Antonio Alexe”, cu începere de la ora 18:00.

References: CSM 

CSM 
 CSM 
 CSM 
 CSM

 CSM 
 CSM 
 CSM 
 CSM